b'\n_START_ARTICLE_\nKatana\n_START_SECTION_\nKatana eri aikoina\n_START_PARAGRAPH_\nMiekkojen taonta omaksuttiin Japaniin kiinalaisilta sepilt\xc3\xa4 500-luvulta eaa. Ensimm\xc3\xa4iset japanilaiset miekat (ken) olivatkin kiinalaisten miekkojen tapaan suoria ja yksi- tai kaksiter\xc3\xa4isi\xc3\xa4. Legendan mukaan japanilaisen miekan kehitti sepp\xc3\xa4 nimelt\xc3\xa4\xc3\xa4n Amakuni 700 jaa. Samalla h\xc3\xa4nen kerrotaan my\xc3\xb6s keksineen taitettavan raudan takomisen, josta japanilaiset sep\xc3\xa4t ovat kuuluisia._NEWLINE_Katanan rakenne on muokkautunut vuosien varrella, ja sen my\xc3\xb6hemm\xc3\xa4t versiot eroavat huomattavasti ensimm\xc3\xa4isist\xc3\xa4 malleista. Katana-tyypit nimet\xc3\xa4\xc3\xa4n niiden valmistusajan mukaan seuraavasti.\n_START_SECTION_\nKot\xc5\x8d (ennen vuotta 1596)\n_START_PARAGRAPH_\nHeian-kauden puoliv\xc3\xa4list\xc3\xa4 l\xc3\xa4htien aina 1600-luvun vaihteeseen asti (vuoteen 1596) valmistettuja aseita kutsutaan nimell\xc3\xa4 kot\xc5\x8d, \xe2\x80\x9dvanhat miekat\xe2\x80\x9d._NEWLINE_Heian-kaudella (794\xe2\x80\x931185) katanan edelt\xc3\xa4j\xc3\xa4, tachi, kehittyi ottaen vaikutuksia Pohjois-Japanin ainujen k\xc3\xa4ytt\xc3\xa4mist\xc3\xa4 warabite-t\xc5\x8d (jap. \xe8\x95\xa8\xe6\x89\x8b\xe5\x88\x80) -miekoista ja Aasian mantereelta saapuneista taontatekniikoista. Tachi muuttui yksiter\xc3\xa4iseksi ja rakenteeltaan paremmin viilt\xc3\xa4miseen sopivaksi._NEWLINE_Vuonna 1467 puhjennut sis\xc3\xa4llissota \xc5\x8cninin sota Muromachi-kaudella (1336\xe2\x80\x931573) mullisti japanilaisen haarniskan, yoroin. Haarniskan tuoman suojan kasvaessa my\xc3\xb6s tachista kehittyi katana vastaamaan uusia vaatimuksia pintojen l\xc3\xa4p\xc3\xa4isykyvyss\xc3\xa4. Samurait taistelivat nyt entist\xc3\xa4 enemm\xc3\xa4n my\xc3\xb6s jalan hevosen sijaan, ja miekkaa alettiin kantaa vy\xc3\xb6ll\xc3\xa4 siten, ett\xc3\xa4 ter\xc3\xa4nsuu oli yl\xc3\xb6sp\xc3\xa4in. Tosin haarniskan kanssa kannettuna vallitsi my\xc3\xb6s tapa kantaa miekkaa ns. vanhalla tavalla, koska se oli paremmin soveltuva katchu-bujutsuun.\n_START_SECTION_\nShint\xc5\x8d (1596\xe2\x80\x931624)\n_START_PARAGRAPH_\nMomoyama-kauden ja Edo-kauden vaihteen j\xc3\xa4lkeen valmistettuja katanoita kutsutaan nimell\xc3\xa4 shint\xc5\x8d, \xe2\x80\x9duudet miekat\xe2\x80\x9d. Edo-kaudelle (1603\xe2\x80\x931867) asti katana oli viimeinen ase, jonka samurai otti k\xc3\xa4ytt\xc3\xb6\xc3\xb6n. Se vedettiin esiin vasta vihollisen p\xc3\xa4\xc3\xa4sty\xc3\xa4 et\xc3\xa4isyydelle, jolla ensisijaiset aseet yumi eli japanilainen jousi, ja yari, keih\xc3\xa4s, olivat tilanpuutteen tai aseen kunnon vuoksi hy\xc3\xb6dytt\xc3\xb6mi\xc3\xa4. Edo-kaudella tilanne kuitenkin muuttui Sekigaharan taistelun (~1600) j\xc3\xa4lkeen, jolloin katsotaan alkaneeksi ns. \xe2\x80\x9drauhallinen\xe2\x80\x9d Tokugawa-aikakausi ja suurten sotien olleen ohi. T\xc3\xa4ll\xc3\xb6in taistelut siirtyiv\xc3\xa4t enemm\xc3\xa4n siviilipainotteisiksi, eik\xc3\xa4 suojia luonnollisestikaan taistelutilanteessa tullut vastaan. N\xc3\xa4in ollen tuli katanasta samurain p\xc3\xa4\xc3\xa4asiallinen ase._NEWLINE_Seuraavien rauhallisten kahden vuosisadan aikana katanan asema japanilaisessa yhteiskunnassa muuttui. Varhaiset shint\xc5\x8d-miekat, joita kutsuttiin my\xc3\xb6s nimell\xc3\xa4 keich\xc5\x8d shint\xc5\x8d, olivat hallitseva tyyli Momoyama-kaudelta 1600-luvun puoliv\xc3\xa4liin asti. Keicho shint\xc5\x8d muistutti edelleen tachia, mutta oli sit\xc3\xa4 kuitenkin selv\xc3\xa4sti lyhyempi ja suorempi._NEWLINE_My\xc3\xb6hempien shint\xc5\x8diden (kanbun shint\xc5\x8d) ter\xc3\xa4 oli kevyempi ja ohuempi kuin kot\xc5\x8d-terien. My\xc3\xb6s katanan koristelu kasvatti suosiotaan.\n_START_SECTION_\nShinshint\xc5\x8d (1624\xe2\x80\x931876)\n_START_PARAGRAPH_\n1700\xe2\x80\x93luvun lopusta Meiji-restauraatioon 1868 hallinnut katanan tyyppi shinshint\xc5\x8d, \xe2\x80\x9duusi uusi miekka\xe2\x80\x9d, muistutti aikaisempia kot\xc5\x8d-miekkoja. Niiden rakenne oli kot\xc5\x8djen tapaan suurempi ja voimakkaampi kuin shint\xc5\x8d-miekoilla. Shinshint\xc5\x8dja pidet\xc3\xa4\xc3\xa4n p\xc3\xa4\xc3\xa4s\xc3\xa4\xc3\xa4nt\xc3\xb6isesti parempilaatuisina kuin shint\xc5\x8d-aikakauden miekkoja, tosin ei yht\xc3\xa4 laadukkaina kuin kot\xc5\x8d-aikakauden valmisteet._NEWLINE_Miekkojen kantaminen ilman erityislupaa kiellettiin Japanissa Meiji-restauraation aikana, kun feodaalinen yhteiskuntaj\xc3\xa4rjestelm\xc3\xa4 purettiin. Miekkojen takominen on kuitenkin s\xc3\xa4ilynyt taiteenlajina.\n_START_SECTION_\nGendai\n_START_PARAGRAPH_\nVuoden 1877 j\xc3\xa4lkeen valmistettuja katanoita kutsutaan nimell\xc3\xa4 gendait\xc5\x8d (\xe7\x8f\xbe\xe4\xbb\xa3\xe5\x88\x80, \xe2\x80\x9dnykyaikainen miekka\xe2\x80\x9d). Erityisesti vuosina 1877\xe2\x80\x931945 Japanin armeijan, varsinkin laivaston, upseerit velvoitettiin kantamaan miekkaa palveluksen aikana, mist\xc3\xa4 nimi gunt\xc5\x8d (\xe8\xbb\x8d\xe5\x88\x80, \xe2\x80\x9darmeijamiekka\xe2\x80\x9d). Miekkojen suuren kysynn\xc3\xa4n takia perustettiin suuri takomo Sekiin. Suurin osa armeijalle valmistetuista miekoista on koneellisesti taottuja teri\xc3\xa4, eik\xc3\xa4 niille sen vuoksi nyky\xc3\xa4\xc3\xa4n NTHK (Nihon T\xc5\x8dken hozonkai) tai NBTHK (Nihon Bizen t\xc5\x8dken hozonkai) my\xc3\xb6nn\xc3\xa4 papereita, jotka todistavat ne aidoiksi. N\xc3\xa4it\xc3\xa4 miekkoja kutsutaan nimell\xc3\xa4 gunt\xc5\x8d, Murata-t\xc5\x8d, Sh\xc5\x8dwa-t\xc5\x8d, yms. On my\xc3\xb6s paljon tapauksia, joissa gunt\xc5\x8d-tyylisist\xc3\xa4 sovitteista (koshirae) l\xc3\xb6ytyy sis\xc3\xa4lt\xc3\xa4 vanha kot\xc5\x8d-aikakauden perhekalleus. T\xc3\xa4m\xc3\xa4 juontaa siihen ett\xc3\xa4 pidettiin suurena kunniana kantaa omaa perhekalleutta mukana sodassa. T\xc3\xa4m\xc3\xa4n vuoksi monta kallisarvoista vanhaa miekkaa on lyhennetty, jotta ne olisivat helpommin kannettavia, ja niihin olisi mahdollista valmistaa gunt\xc5\x8d-tyyliset sovitteet.\n_START_SECTION_\nShinsakut\xc5\x8d\n_START_PARAGRAPH_\nVuoden 1945 j\xc3\xa4lkeen k\xc3\xa4sity\xc3\xb6n\xc3\xa4 Japanissa taottua miekkaa kutsutaan nimell\xc3\xa4 shinsakut\xc5\x8d (\xe6\x96\xb0\xe4\xbd\x9c\xe5\x88\x80, kirj. \xe2\x80\x9duusi miekka\xe2\x80\x9d). Jotta miekkaa voisi kutsua shinsakutoksi, sen tulee olla valmistettu Tatara-nimisest\xc3\xa4 malmista, josta jatkojalostetaan tamahagane-niminen metalli, ja perinteisell\xc3\xa4 metodilla Japanissa taottu. Japanissa on t\xc3\xa4ll\xc3\xa4 hetkell\xc3\xa4 250 sepp\xc3\xa4\xc3\xa4 (t\xc5\x8dsh\xc5\x8d), joilla on oikeus tehd\xc3\xa4 shinsakut\xc5\x8d-miekkoja (maksimissaan 24 kpl/vuosi). Shinsakut\xc5\x8dt ovat hyvin kalliita, ja iaid\xc5\x8d-harrastajien keskuudessa ne ovat er\xc3\xa4\xc3\xa4nlaisen statussymbolin asemassa._NEWLINE_Joidenkin l\xc3\xa4hteiden mukaan voidaan kaikkia j\xc3\xa4lkeen 1877 valmistettuja japanilaisia miekkoja kutsua gendai-ajan miekoiksi._NEWLINE_Shinken_NEWLINE_Japanin ulkopuolella valmistettuja kopioita katanasta kutsutaan shinkeniksi riippumasta valmistettavasta materiaalista, kunhan ter\xc3\xa4 on ter\xc3\xa4v\xc3\xa4._NEWLINE_Kaukoid\xc3\xa4ss\xc3\xa4 (suurimpana Kiina), paikallisten seppien japanilaisten perinteisill\xc3\xa4 metodeilla valmistamat miekat ovat kasvattamassa suosiotaan bud\xc5\x8d- ja iaidoharrastajien sek\xc3\xa4 miekalla leikkaus- eli tameshigiri-harjoittelijoiden keskuudessa hyv\xc3\xa4n hinta\xe2\x80\x93laatu-suhteensa takia. Japanin ulkopuolella valmistetut ter\xc3\xa4t ovat poikkeuksetta huonompaa laatua kuin japanilaisten valmistamat versiot. T\xc3\xa4m\xc3\xa4n aiheuttaa se, ett\xc3\xa4 esim. Kiinassa toimivat ty\xc3\xb6pajat ty\xc3\xb6llist\xc3\xa4v\xc3\xa4t ihmisi\xc3\xa4, joilla ei ole mink\xc3\xa4\xc3\xa4nlaista kokemusta miekkojen valmistamisesta tai yleens\xc3\xa4k\xc3\xa4\xc3\xa4n metallit\xc3\xb6ist\xc3\xa4. Yleens\xc3\xa4 miekat myyd\xc3\xa4\xc3\xa4n jonkun mestarisep\xc3\xa4n nimell\xc3\xa4, vaikka miekan olisi valmistanut tavallinen pajaty\xc3\xb6l\xc3\xa4inen, mutta Kiinassa valmistetaan my\xc3\xb6s eritt\xc3\xa4in laadukkaita miekkoja aivan oikeiden mestariseppien toimesta, mm Long Quanin kaupungissa on valmistettu jo ainakin vuodesta 544 eaa. eritt\xc3\xa4in laadukkaita miekkoja. Kyseisell\xc3\xa4 kaupungilla on ollut jo noin 2500 vuotta  Kiinassa ellei koko Aasiassa maine yhten\xc3\xa4 paikoista joista tulevat legendaarisimmat miekat, mm suurin osa kiinalaisista perinteisten kung fu -tarinoiden mestareista omaa Long Quon miekan ja kaupungilla on pitk\xc3\xa4\xc3\xa4n ollut lempinimi miekkojen ja posliinin kaupunkina (city of the emerald swords and poslin) ja nykyp\xc3\xa4iv\xc3\xa4n\xc3\xa4kin kaupungissa valmistetaan laadultaan erinomaisia katanoita, wakizasheja, tantoja sek\xc3\xa4 alkuper\xc3\xa4isi\xc3\xa4 kiinalaisia miekkamalleja kuten Jianeita, Daoja Dadaoiota jne. Todenn\xc3\xa4k\xc3\xb6isesti suurimmilla miekkoja valmistavilla yhti\xc3\xb6ill\xc3\xa4 on palveluksessa n\xc3\xa4it\xc3\xa4 mestariseppi\xc3\xa4. Seppien sertifiointi on Kiinassa ainakin Ming-dynastiasta nykyp\xc3\xa4iv\xc3\xa4\xc3\xa4n saakka ollut kolmitasoinen: ensimm\xc3\xa4inen mestarisep\xc3\xa4n arvo ns kaupunkimestari ja jo t\xc3\xa4m\xc3\xa4n tason suorittaminen edellytt\xc3\xa4\xc3\xa4 monen vuoden oppipoikana olemista (suurimmalla osalla miekkojen isoimmista valmistajista on ainakin yksi t\xc3\xa4m\xc3\xa4n tason sepp\xc3\xa4 laadunvalvojana, vaikkakin oppipojat valmistavat suuren osan myyt\xc3\xa4vist\xc3\xa4 tuotteista). Toinen taso on ns maakuntamestari (n\xc3\xa4m\xc3\xa4 valmistavat ison osan mm. kiinalaisessa elokuvateollisuudessa k\xc3\xa4ytetyist\xc3\xa4 miekoista). Kolmas taso on koko maan mestari -sertifikaatti, (valmistavat henkil\xc3\xb6kohtaisesti parhaimmat kiinalaiset kopiot japanilaisista miekoista sek\xc3\xa4 my\xc3\xb6s perinteisist\xc3\xa4 oman maansa malleista), (Varmaa on ett\xc3\xa4 ainakin kahdella isolla miekkavalmistajalla on t\xc3\xa4llainen kolmannen tason mestarisepp\xc3\xa4 palveluksessaan, toinen n\xc3\xa4ist\xc3\xa4 on ehk\xc3\xa4 alan suurin ja laadultaan ainakin kalleimmilla malleillaan paras Hanwei, jonka perusti Chao-Po Chen (Paul Chen) vuonna 1991. Alun perin h\xc3\xa4nen pajansa toimi Taiwanissa, mutta on sittemmin siirtynyt Dalianin kaupunkiin pohjois-Kiinaan. Paul sai idean Hanwein perustamiseen kyll\xc3\xa4stytty\xc3\xa4\xc3\xa4n tuotantomiekkojen heikkoon laatuun ja kalliiseen hintaan. Hanwei valmistaa miekkoja joka aikakaudelta ja malleja on ymp\xc3\xa4ri maailman kattaen antiikin Roomasta aina Euroopan keskiaikaan ja 1900-luvulla viel\xc3\xa4 kummassakin maailmansodassa k\xc3\xa4ytettyihin ratsuv\xc3\xa4en sapeleihin saakka. P\xc3\xa4\xc3\xa4osin Hanwein miekkoihin ovat tyytyv\xc3\xa4isi\xc3\xa4 useat kymmenettuhannet ker\xc3\xa4ilij\xc3\xa4t ja kamppailulajien harrastajat ja miekkoja mm k\xc3\xa4ytet\xc3\xa4\xc3\xa4n monella dojolla (Iaitoja) TAmeshigiri n\xc3\xa4yt\xc3\xb6ksiss\xc3\xa4 my\xc3\xb6s Shinkeneit\xc3\xa4, Hanwein miekat ovat monelle alan harrastajalle autenttisin vaihtoehto aidon japanilaisen Shinsakuton korvaamiseksi joista kalleimmatkin maksavat vain noin kolmasosan aidon japanilaisen miekan hinnasta. Paul Chenin poika Ron Chen on my\xc3\xb6s saanut oikean ABS-lisenssin (American Blade Smirh society-sep\xc3\xa4n sertifikaatin oltuaan vuoden ehk\xc3\xa4 aikamme legendaarisimman Nihon-to-sep\xc3\xa4n Yoshindo Yoshiharan opissa.  Toinen valmistaja jonka perustaja itse on kolmannen tason mestarisepp\xc3\xa4 on JS Sword and Zhengs, joka my\xc3\xb6s ty\xc3\xb6skentelee itse p\xc3\xa4ivitt\xc3\xa4in pajallaan N\xc3\xa4m\xc3\xa4kin ovat eritt\xc3\xa4in korkeatasoisia miekkoja, tosin eiv\xc3\xa4t ehk\xc3\xa4 niin tunnettuja kuin em valmistaja.  Hyvin harvat Japanin ulkopuoliset sep\xc3\xa4t ovat perehtyneet Japanissa henkil\xc3\xb6kohtaisesti miekkavalmistuksen perinteisiin, tekniikoihin, ja harjoitelleet miekanvalmistuksen perinteisi\xc3\xa4 metodeja. Japanin ulkopuolella valmistetut ter\xc3\xa4t on melkein poikkeuksetta valmistettu ja kiillotettu koneellisesti. My\xc3\xb6s miekkojen sovitteiden laatu on yleens\xc3\xa4 ns. yhden koon tyyppi, eli valmistettuun ter\xc3\xa4\xc3\xa4n laitetaan yleismallisesti valmistettu kahva, joka sattuu sopimaan kyseiseen ter\xc3\xa4\xc3\xa4n parhaiten. Aitoihin nihont\xc5\x8d-miekkoihin valmistetaan aina varta vasten siihen ter\xc3\xa4\xc3\xa4n tehty kahva, tuppi, tms. Tosin poikkeuksiakin l\xc3\xb6ytyy, ja muun muassa Kiinassa, Etel\xc3\xa4-Koreassa ja Thaimaassa tehd\xc3\xa4\xc3\xa4n my\xc3\xb6s varsin laadukkaita shinkeneit\xc3\xa4, joissa ei ole aitoon nihontoon muuta eroa kuin valmistusmaa ja hinta. Nyrkkis\xc3\xa4\xc3\xa4nt\xc3\xb6n\xc3\xa4 voitaneen pit\xc3\xa4\xc3\xa4, ett\xc3\xa4 hyvin tehdyn shinkenin hinta saattaa olla 800 eurosta aina 2\xc2\xa0500 euroon asti, kun taas aidon shinsakuton hinnat ovat 5\xc2\xa0000 eurosta yl\xc3\xb6sp\xc3\xa4in._NEWLINE_Miekka voidaan valmistaa my\xc3\xb6s nykyaikaisen metallurgian keinoin valmistetusta ter\xc3\xa4ksest\xc3\xa4, mutta sit\xc3\xa4 ei silloin ole lupa kutsua shinsakutoksi. Monet nykyaikaiset ter\xc3\xa4kset ovat kuitenkin ominaisuuksiltaan jopa parempia kuin legendaarinen Tamahagane, josta aidot nihontot valmistetaan, ja esim: T-10 highspeed tungsten tool steel ja ASSAB KC-120 powder steel ovat ominaisuuksiltaan l\xc3\xa4hes t\xc3\xa4ydellisi\xc3\xa4 k\xc3\xa4ytett\xc3\xa4viksi juuri nimenomaan differentiaalisesti karkaistavissa miekoissa.\n_START_SECTION_\nSotilasmiekat (Gunt\xc5\x8d, Murata-t\xc5\x8d, Sh\xc5\x8dwa-t\xc5\x8d)\n_START_PARAGRAPH_\nJapanin armeijan sotilaat kantoivat katanaa vy\xc3\xb6ll\xc3\xa4. Miekan tyyppi riippui aselajista sek\xc3\xa4 sotilasarvosta. Sotilasmiekat olivat p\xc3\xa4\xc3\xa4s\xc3\xa4\xc3\xa4nt\xc3\xb6isesti koneellisesti valmistettuja teri\xc3\xa4. Upseerien miekoista osa oli my\xc3\xb6s k\xc3\xa4sin tehty, mutta niiden laatu oli huono. Joskus upseerit lyhensiv\xc3\xa4t vanhan "hyv\xc3\xa4n" ter\xc3\xa4n ja istuttivat sen sotilassovitteisiin._NEWLINE_Sotilasmiekkoja oli k\xc3\xa4yt\xc3\xb6ss\xc3\xa4 erilaisia malleja muun muassa ruostumattomasta ter\xc3\xa4ksest\xc3\xa4 merivoimille tehty Kai-gunt\xc5\x8d ja l\xc3\xa4nsimaisen sapelin mallinen ky\xc5\xab-gunt\xc5\x8d. Yleisin malli oli Shin-gunt\xc5\x8d, eli \xe2\x80\x9duusi sotilasmiekka\xe2\x80\x9d, jonka tunnistaa messinkisist\xc3\xa4 sovitteistaan ja yleens\xc3\xa4 alumiinisesta huotrasta. N\xc3\xa4iss\xc3\xa4 miekoissa oli todella paljon imitaatiokahvoja, jotka oli valmistettu metallista tai puusta ja maalattu muistuttamaan perinteist\xc3\xa4 katanan kahvaa (muun muassa type 95). Mallit 94 ja 98 oli varustettu perinteisell\xc3\xa4 kahvalla (tsuka)._NEWLINE_Gunt\xc5\x8d-luokan miekoille ei my\xc3\xb6nnet\xc3\xa4 edes Hozon-papereita, eli niit\xc3\xa4 ei my\xc3\xb6nnet\xc3\xa4 edes s\xc3\xa4ilytt\xc3\xa4misen arvoisiksi. Gunt\xc5\x8dt ovat p\xc3\xa4\xc3\xa4s\xc3\xa4\xc3\xa4nt\xc3\xb6isesti huonoimman laatuisia katanoita, mit\xc3\xa4 on valmistettu japanissa._NEWLINE_Sotilasmiekkojen sovitteista pystyy kertomaan miekan tyylin: Laivaston kai-gunt\xc5\x8dissa on p\xc3\xa4\xc3\xa4s\xc3\xa4\xc3\xa4nt\xc3\xb6isesti py\xc3\xb6re\xc3\xa4 musta tsuba ja messingin v\xc3\xa4riset sovitteet (fuchi-kashira, yms.). Jalkav\xc3\xa4elle tehdyiss\xc3\xa4 miekoissa on p\xc3\xa4\xc3\xa4s\xc3\xa4\xc3\xa4nt\xc3\xb6isesti messingin v\xc3\xa4rinen kukka-tyylinen tsuba ja punaruskeat sovitteet. Ky\xc5\xab-gunt\xc5\x8dn tunnistaa sen sapelimaisesta ulkomuodosta._NEWLINE_Sotilasmiekkojen huotrat olivat p\xc3\xa4\xc3\xa4s\xc3\xa4\xc3\xa4nt\xc3\xb6isesti ter\xc3\xa4st\xc3\xa4. Joissain malleissa oli alumiininen huotra. Upseerien miekoissa oli joskus puinen huotra. 98-tyyppisten miekkojen huotrissa on yleisesti my\xc3\xb6s ruskea nahkainen p\xc3\xa4\xc3\xa4llyste._NEWLINE_Sotilasmiekkojen kahvojen p\xc3\xa4iss\xc3\xa4 n\xc3\xa4kyy ajoittain nauhakoristeita. N\xc3\xa4iden koristeiden v\xc3\xa4rist\xc3\xa4 voi p\xc3\xa4\xc3\xa4tell\xc3\xa4 miekkaa kantaneen upseerin arvon. Jalkav\xc3\xa4en miekkojen nauhojen perusv\xc3\xa4ri oli ruskea, jonka toinen puoli kertoi arvon: Sininen merkitsi komppanian johtajaa (luutnantti\xe2\x80\x93kapteeni), punainen merkitsi kentt\xc3\xa4johtoa (majuri\xe2\x80\x93eversti) ja punainen kultaisilla brodeerauksilla merkitsi kenraalin miekkaa. Merivoimilla oli k\xc3\xa4yt\xc3\xb6ss\xc3\xa4 vain hailakan ruskea nauha. Nauhakoristeet oli helppo vaihtaa miekasta toiseen ylennyksen kohdatessa._NEWLINE_Sotilasmiekkoja valmistettiin hyvi\xc3\xa4kin yksil\xc3\xb6it\xc3\xa4, mutta suurin osa niist\xc3\xa4 on kehnoa laatua. Hyv\xc3\xa4t yksil\xc3\xb6t ovat kaikki upseerimiekkoja. Nyky\xc3\xa4\xc3\xa4n gunt\xc5\x8d-miekkoja sovitetaan uusiin sovitteisiin, ja ne ovat halvan hintansa puolesta todella haluttuja iaid\xc5\x8d-harjoittelijoiden keskuudessa ja leikkuumiekkoina. NTHK ja NBHTK ovat ilmaisseet, ett\xc3\xa4 jos haluaa harjoitella leikkaamista japanilaisella miekalla, se pit\xc3\xa4isi tehd\xc3\xa4 gunt\xc5\x8dlla, jottei pilaisi oikeita vanhoja teri\xc3\xa4.\n_START_SECTION_\nAitoustodistus, origami\n_START_PARAGRAPH_\nNTHK ja NBTHK my\xc3\xb6nt\xc3\xa4v\xc3\xa4t eriasteisia todistuksia japanilaisten miekkojen alkuper\xc3\xa4isyydest\xc3\xa4. NTHK-shinsakai (tuomaristo) kokoontuu Japanissa sek\xc3\xa4 ajoittain Yhdysvalloissa. NBTHK-shinsakai kokoontuu ainoastaan Japanissa. N\xc3\xa4iden lis\xc3\xa4ksi on muutamia yksityisi\xc3\xa4 henkil\xc3\xb6it\xc3\xa4, jotka my\xc3\xb6nt\xc3\xa4v\xc3\xa4t todistuksia, mutta n\xc3\xa4iden painoarvo on markkinoilla huomattavasti pienempi kuin isompien organisaatioiden. NBTHK:n ja NTHK:n todistusten vertailu ei ole suoranaisesti mahdollista, koska organisaatiot korostavat eri kriteereit\xc3\xa4. NBTHK korostaa miekan historiallista arvoa ja harvinaisuutta, kun taas NTHK arvostaa p\xc3\xa4\xc3\xa4s\xc3\xa4\xc3\xa4nt\xc3\xb6isesti miekan kuntoa._NEWLINE_Usein luullaan, ettei vanhoja japanilaisia miekkoja saa ostaa tai tuoda Japanin ulkopuolelle, mutta t\xc3\xa4m\xc3\xa4 ei ole totta. Vanhoja Nihon-t\xc5\x8d-miekkoja ker\xc3\xa4ill\xc3\xa4\xc3\xa4n ymp\xc3\xa4ri maailmaa ja niiden liikkuvuus on hyvin suuri. Jopa 1300-luvun tachi-miekkoja myyd\xc3\xa4\xc3\xa4n ja ker\xc3\xa4ill\xc3\xa4\xc3\xa4n. Ainoastaan j\xc5\xaby\xc5\x8dbijutsuhin-, j\xc5\xaby\xc5\x8dbunkazai- tai kokuh\xc5\x8d-luokiteltujen miekkojen (kts. kohta \xe2\x80\x9dJapanin opetusministeri\xc3\xb6\xe2\x80\x9d) vienti Japanin ulkopuolelle on kielletty. N\xc3\xa4m\xc3\xa4 miekat ovat kansallisaarteita. N\xc3\xa4it\xc3\xa4 miekkoja ei voi yksityinen henkil\xc3\xb6 omistaa, vaan viranomaiset lunastavat miekat s\xc3\xa4ilytykseen. N\xc3\xa4ist\xc3\xa4 miekoista maksetaan yleens\xc3\xa4 ylihinta korvaamaan \xe2\x80\x9dmenetyst\xc3\xa4\xe2\x80\x9d._NEWLINE_NTHK ja NTBHK my\xc3\xb6nt\xc3\xa4v\xc3\xa4t my\xc3\xb6s samalla kaavalla todistuksia miekan erilaisille sovitteille (koshirae).\n_START_SECTION_\nNTHK\n_START_PARAGRAPH_\nNihon t\xc5\x8dken hozonkai (NTHK), \xe2\x80\x9dJapanilaisten miekkojen suojeluyhdistys\xe2\x80\x9d, vaalii ja yll\xc3\xa4pit\xc3\xa4\xc3\xa4 japanilaisen miekan kulttuuria. Se j\xc3\xa4rjest\xc3\xa4\xc3\xa4 vuosittain tapahtumia l\xc3\xa4hinn\xc3\xa4 Japanissa ja Yhdysvalloissa. N\xc3\xa4iss\xc3\xa4 tapahtumissa yleens\xc3\xa4 kokoontuu NTHK-shinsakai, joka tutkii miekkoja ja my\xc3\xb6nt\xc3\xa4\xc3\xa4 todistuksen katsoessaan miekan olevan sen arvoinen.\n_START_SECTION_\nKatanan asema\n_START_PARAGRAPH_\nUseat katanaan liittyv\xc3\xa4t rituaalit ja uskomukset kuvaavat sen pyh\xc3\xa4\xc3\xa4 asemaa omistajalleen. Katanaa esimerkiksi s\xc3\xa4ilytettiin telineess\xc3\xa4\xc3\xa4n aina leikkaava pinta yl\xc3\xb6sp\xc3\xa4in, jotta henget p\xc3\xa4\xc3\xa4sisiv\xc3\xa4t laskeutumaan ter\xc3\xa4\xc3\xa4n lep\xc3\xa4\xc3\xa4m\xc3\xa4\xc3\xa4n. Sellaiset asiat kuin katanan huotran, saya, koskettaminen tai aseen yli astuminen koettiin tilanteesta riippuen joko vakavana loukkauksena aseen kantajan kunniaa kohtaan tai suoranaisena uhkauksena.\n_START_SECTION_\nKatanan osat\n_START_PARAGRAPH_\nSaya eli katanan huotra on perinteisesti valmistettu magnoliasta (magnolia pomus) ja miekan kourain, tsuka, on p\xc3\xa4\xc3\xa4llystetty rauskunnahalla (same) ja silkki-, puuvilla- tai nahkapunoksella (it\xc5\x8d). Punontaa kutsutaan nimell\xc3\xa4 tsukamaki. Kouraimen ja ter\xc3\xa4n v\xc3\xa4liss\xc3\xa4 oli v\xc3\xa4istin eli tsuba, jonka koristeluun k\xc3\xa4ytettiin paljon aikaa 1700-luvun loppuvaiheesta nykyp\xc3\xa4iv\xc3\xa4\xc3\xa4n. V\xc3\xa4istimen paikka my\xc3\xb6s osiltaan m\xc3\xa4\xc3\xa4ritti miekan painopisteen, riippuen sen painosta. Kuitenkin enemm\xc3\xa4n vaikutti ter\xc3\xa4n kaarevuus ja sen oheneminen k\xc3\xa4rke\xc3\xa4 (kissaki) kohden. Normaali tsuba painaa 80\xe2\x80\x93120 grammaa. Kahvaa pitiv\xc3\xa4t kangaspunoksen lis\xc3\xa4ksi koossa metalliset pannat: fuchi etuosaa ja kashira takaosaa. Niiden koristelut muodostivat aina yhteenkuuluvan parin. Lis\xc3\xa4ksi kourainpunoksen alle tuli punoksesta riippuen yksi tai kaksi koristeellista menukia kahvan molemmin puolin est\xc3\xa4m\xc3\xa4\xc3\xa4n otteen liukumisen kahvalla. Kaikissa kahvoissa ei v\xc3\xa4ltt\xc3\xa4m\xc3\xa4tt\xc3\xa4 ole menukeja lainkaan tai vain yksi. Menukien paikka on yleisesti kahvassa sormien puolella, mutta muitakin tapoja on, esim. menuki keskell\xc3\xa4 kahvaa tai menukien paikkojen vaihtaminen ristiin (yagyu-tyyli).\n_START_SECTION_\nTogishi\n_START_PARAGRAPH_\nKatana teroitetaan kiillottamalla. Japanilaisten terien kiillottamista kutsutaan nimell\xc3\xa4 t\xc3\xb4gi, jonka suorittaa t\xc3\xb4gishi, koulutettu kiillottaja. Kiillottaminen my\xc3\xb6s hidastaa ter\xc3\xa4n ruostumista ja tuo esille takomisessa ja karkaisussa syntyneit\xc3\xa4 aktiivisuuksia (hataraki, nie, hamon, yms.). Sana kiillotus on osiltaan harhaanjohtava, koska huonokuntoisten terien geometria pit\xc3\xa4\xc3\xa4 \xe2\x80\x9dleikata\xe2\x80\x9d uudelleen ja ter\xc3\xa4 pit\xc3\xa4\xc3\xa4 my\xc3\xb6s teroittaa.\n_START_SECTION_\nTogishin v\xc3\xa4lineet\n_START_PARAGRAPH_\nKatana kiillotetaan, ajasta riippuen, n. 5\xe2\x80\x9313 vesihiomakivell\xc3\xa4, joista kolme viimeist\xc3\xa4 on ns. peukalokivi\xc3\xa4. Ter\xc3\xa4n hamara ja lappeet (pois lukien ha) \xe2\x80\x9dkuullotetaan\xe2\x80\x9d migakib\xc3\xb4lla eli kovametallisella tangolla, joka hieman tummentaa ter\xc3\xa4\xc3\xa4 ja parantaa sen ruosteenkest\xc3\xa4vyytt\xc3\xa4. Ter\xc3\xa4 yleens\xc3\xa4 viimeistell\xc3\xa4\xc3\xa4n nuguilla (jap. \xe2\x80\x9dpyyhki\xc3\xa4\xe2\x80\x9d), eli ter\xc3\xa4\xc3\xa4n pyyhit\xc3\xa4\xc3\xa4n metallihioketta, joka tuo esille ter\xc3\xa4n takomakuvion aktiivisuutta ja osiltaan est\xc3\xa4\xc3\xa4 ruostumista. Nugui on yksi vaativimmista togishin osa-alueista ja v\xc3\xa4\xc3\xa4rintehtyn\xc3\xa4 pilaa p\xc3\xa4ivien ty\xc3\xb6n.\n_START_SECTION_\nTogishin lyhyt historia\n_START_PARAGRAPH_\nEnnen 1600-lukua ter\xc3\xa4t saivat vain ns. shiratogi-tasoisen kiillotuksen, jossa kiillottaminen lopetettiin kuudennen kiven kohdalla. N\xc3\xa4iss\xc3\xa4 teriss\xc3\xa4 n\xc3\xa4kyy ainoastaan karkaisurajan (hamon) h\xc3\xa4ilyv\xc3\xa4 raja. My\xc3\xb6hemmin, kun siviilit alkoivat omistaa teri\xc3\xa4, alalle alkoi tulla rahaa ja miekkojen k\xc3\xa4ytt\xc3\xb6tarpeen laskiessa sepill\xc3\xa4 oli my\xc3\xb6s aikaa kiillottaa ter\xc3\xa4t paremmin ja kehitt\xc3\xa4\xc3\xa4 taitojaan. 1800-luvun lopulla keksittiin ns. hadori-kiillottaminen, jossa on tavallinen shiratogi-kiillotus viimeistell\xc3\xa4\xc3\xa4n hazuya- ja hizuya-kivill\xc3\xa4, jotka tuovat hadan ja hamonin paremmin esille. Hadorin tunnistaa muun muassa valkoisesta pilvim\xc3\xa4isest\xc3\xa4 hamonista. 95\xc2\xa0% nykyp\xc3\xa4iv\xc3\xa4n\xc3\xa4 kiillotetuista terist\xc3\xa4 on tehty hadori-tyylill\xc3\xa4. Hadori on todella n\xc3\xa4ytt\xc3\xa4v\xc3\xa4, mutta liian voimakkaasti tehtyn\xc3\xa4 se peitt\xc3\xa4\xc3\xa4 alkuper\xc3\xa4isen hamonin._NEWLINE_Togishin ammatti vaatii 12 vuoden koulutuksen. Ty\xc3\xb6 on todella vaativaa niin henkisesti kuin fyysisesti. V\xc3\xa4\xc3\xa4r\xc3\xa4nlaisella tekniikalla voi pilata ter\xc3\xa4n pysyv\xc3\xa4sti. Yleisesti nykyp\xc3\xa4iv\xc3\xa4n\xc3\xa4 (2009) jonotusaika togishille on 14 kuukautta._NEWLINE_Ammattilaiselta kuluu katanan mittaisen ter\xc3\xa4n oikeaoppiseen kiillottamiseen ter\xc3\xa4n kunnosta riippuen suunnilleen 70\xe2\x80\x9380 tuntia eli n. 10 p\xc3\xa4iv\xc3\xa4\xc3\xa4. Amat\xc3\xb6\xc3\xb6rien ei pid\xc3\xa4 yritt\xc3\xa4\xc3\xa4 kiillottamista japanilaisiin teriin, koska kiillottamisessa poistetaan metallia, eik\xc3\xa4 sit\xc3\xa4 en\xc3\xa4\xc3\xa4 saada takaisin. T\xc3\xa4st\xc3\xa4 voidaan p\xc3\xa4\xc3\xa4tell\xc3\xa4 ett\xc3\xa4 paljon k\xc3\xa4ytettyj\xc3\xa4 teri\xc3\xa4 ei en\xc3\xa4\xc3\xa4 ole olemassa, koska ne ovat kuluneet olemattomiin kiillottamisen vuoksi._NEWLINE_Tavanomaisilla hiomapapereilla voi saada peilim\xc3\xa4isen kiillon, mutta mit\xc3\xa4\xc3\xa4n aktiivisuuksia ei esiinny jos ter\xc3\xa4 on kiillotettu v\xc3\xa4\xc3\xa4rin. Hiomapaperi my\xc3\xb6s py\xc3\xb6rist\xc3\xa4\xc3\xa4 ter\xc3\xa4n linjoja. Hyvin kiillotetun ter\xc3\xa4n linjat ovat ehdottoman suorat ja ter\xc3\xa4v\xc3\xa4t.\n_START_SECTION_\nKatana nyt\n_START_PARAGRAPH_\nUrheilulaji kendo (japanilainen miekkailu) k\xc3\xa4ytt\xc3\xa4\xc3\xa4 edelleen bambuliuskoista koottua suoraa katanaa muistuttavaa harjoitusmiekkaa (shinai), ja pitemm\xc3\xa4lle edistyneet oppilaat harjoittelevat parikatoja puisen harjoittelumiekan lis\xc3\xa4ksi aidoilla, mutta teroittamattomilla miekoilla. Muita japanilaiseen miekkailuun keskittyvi\xc3\xa4 traditionaalisia harjoitusmuotoja ovat muun muassa iaido, jodo ja kenjutsu, joissa my\xc3\xb6s k\xc3\xa4ytet\xc3\xa4\xc3\xa4n puumiekan (bokken, bokuto) lis\xc3\xa4ksi teroittamatonta miekkaa. Miekanvedon harjoittelussa eli iaidossa harjoittelijalla saattaa olla teroitettu miekka harjoitteluv\xc3\xa4lineen\xc3\xa4. Pariharjoittelu ter\xc3\xa4v\xc3\xa4ll\xc3\xa4 miekalla on paitsi harvinaista my\xc3\xb6s hyvin vaarallista. Leikkausharjoittelu ter\xc3\xa4v\xc3\xa4ll\xc3\xa4 miekalla, eli tameshi-giri, jossa leikataan miekalla rullaksi k\xc3\xa4\xc3\xa4rittyj\xc3\xa4 ja kosteita ruokomattoja, on Suomessakin yleist\xc3\xa4.'